**Технички опис - озелењавање**

Пројекат обухвата изградњу новог дела државног пута у дужини од приближно 1.300 метара, укључујући три кружне раскрснице на укрштањима са државним путем IБ-23, општинским путем за Пилатовиће и на месту прикључка за Лучане (у насељеном месту Дљин).

На предметном простору распрострањеност биљних заједница је дефинисана облицима рељефа. Разлог овоме је антропогени утицај, односно обрада земљишта. Предметна траса општинског пута се управо пружа кроз овакав терен.

Пројекат озелењавања обухвата простор унутар границе експропријације и у оквиру означене границе интервенције.

Саобраћајница се углавном налази у насипу, осим дела кружне раскрснице, назване „Кратовска Стена“, која ће се налазити на државном путу IБ-23 и биће постављена делом на постојећој траси у усеку, а делом на бетонској конструкцији. Сама намена саобраћајнице је одредила основни приступ уређења чији је циљ побољшање сигурности вожње и уклапање у постојећи предео са оптималним захтевима у оквиру фазе одржавања.

Пројекат озелењавања је усклађен са општим условима средине кроз који траса пролази: топографским, хидролошким, хидрографским, геолошким, геотехничким, еколошким, урбанистичким, климатским и законским нормативима који утичу на пројектно решење.

Уклапање објекта пута у постојећи амбијент пејзажа урађен је озелењавањем смене масива лишћарског и четинарског жбуња. Због ширине појаса за озелењавање углавном су кориштене жбунасте врсте, док је садња дрвећа предвиђена на површинама где је појас шири, па је њихова садња биолошки и естетски оправдана.

Избором врста различитих флористичких особина, хабитуса и спратовности доприноси се стабилности косина и не заклањају се визуре природног пејзажа. Озелењавањем путног појаса ублажавају се последице које настају проласком трасе пута кроз постојеће екосистеме, помаже се стварању пријатног амбијента за учеснике у саобраћају.

Планиране врсте одликују се брзином раста надземног дела, разгранатим кореновим системом, који својим брзим развојем обезбеђује стабилност и чврстину тла. Индивидуалне фенолошке карактеристике одабраних биљака доприносе разноликости и позитивној перцепцији путника.

По завршетку грађевинских радова потребно извршити затрављивање банкина и косина, како би се онемогућила појава ерозионих процеса изазваних водом, ветром или снегом. Планирано је озелењавање кружних раскрсница ниским и полеглим декоративним шибљем и садња лишћара и четинара на површинама где је путни појас шири.